ועדת הכספים, כנסת 20, פרוטוקול מספר 777, 2017-07-24 11:00

משה גפני: אני פותח את ישיבת ועדת הכספים.

משה גפני: על סדר היום תקנות הפיקוח על שירותים פיננסיים (קופות גמל) (רכישה ומכירה של ניירות ערך) (תיקון), התשע"ז-2016 ותקנות הפיקוח על שירותים פיננסיים (קופות גמל) (קופת גמל בניהול אישי) (תיקון), התשע"ז-2016.

משה גפני: מי מסביר אותן?

<יואב גפני: אני מרשות שוק ההון.

<יואב גפני: מדובר בתקנות שפרסמנו טיוטה שלהן לראשונה לפני כשנתיים.

<יואב גפני: מאז פורסמה טיוטה נוספת, עוד לפני שהעברנו לוועדה.

משה גפני: התקנות הן של רשות שוק ההון?

<יואב גפני: כן.

משה גפני: כלומר, אתם פרסמתם ואחרי זה שיניתם את זה?

<יואב גפני: פורסמו שתי טיוטות לפני שזה הובא לוועדה.

משה גפני: אני לא נגד, אני בעד שאנשים חושבים, זה בסדר.

משה גפני: אבל אתם פרסמתם, לא מישהו אחר.

<יואב גפני: אנחנו פרסמנו.

<יואב גפני: אלה תקנות של השר.

<יואב גפני: התקנות האלה עוסקות ברכישה, מכירה והחזקה של ניירות ערך.

<יואב גפני: גופים מוסדיים, כידוע, מנהלים את כספי הפנסיה של הציבור בישראל, ובמסגרת זאת הם קונים ומוכרים ניירות ערך.

<יואב גפני: התקנות האלה מסדירות את הליך הקנייה והמכירה, את התהליכים שצריך לעשות לפני הקנייה והמכירה, את המגבלות שמוטלות על צדדים קשורים ובכלל בנוגע להוראות האלה.

<יואב גפני: אני מציע שנסביר את השינויים שנעשו תוך כדי הקראה, אם הדבר טוב בעיניכם.

משה גפני: אני מציע שתקרא ותסביר.

משה גפני: חבר הכנסת מיקי רוזנטל, אני מבקש שתחליף אותי לכמה דקות.

<לירז דמביץ-כהן: תקנות הפיקוח על שירותים פיננסיים (קופות גמל) (רכישה ומכירה של ניירות ערך) (תיקון), התשע"ז-2017 "בתוקף סמכותי לפי סעיפים 26, 32(ב) ו-60 לחוק הפיקוח על שירותים פיננסיים (קופות גמל), התשס"ה-2005, ולפי סעיפים 36, 36א ו- 112 לחוק הפיקוח על שירותים פיננסיים (ביטוח), התשמ"א-1981, ובאישור ועדת הכספים של הכנסת, אני מתקין תקנות אלה: למעשה אנחנו מבקשים כאן לתקן את שם התקנות.

<לירז דמביץ-כהן: מכיוון שבתקנות המוצעות אנחנו מבקשים להסדיר אלמנט נוסף, שהוא החזקה של ניירות ערך, ולא רק רכישה ומכירה שלהן אז נדרש שינוי בשם.

מיקי רוזנטל: יש הערות על תיקון השם?

מיקי רוזנטל: לא, אז אפשר להמשיך הלאה.

<לירז דמביץ-כהן: גם בהקשר הזה, התיקון נובע מכך שאנחנו מוסיפים פה את סעיף 3א רבתי שנוגע להחזקה, ואנחנו מחריגים ממנו את אותה קופת גמל מרכזית לפיצויים, שהוחרגה גם מהרכישה והמכירה.

<לירז דמביץ-כהן: בתקנות הקיימות ההגדרה "חוק הבנקאות" הופיעה בתקנה 3(ג) וכעת מכיוון שאנחנו משתמשים בה יותר מפעם אחת אנחנו מבקשים להוסיף את ההגדרה לתקנת ההגדרות הכללית של התקנות.

<לירז דמביץ-כהן: זה המשמעות של השינוי.

מיקי רוזנטל: יש הערות?

מיקי רוזנטל: נעשה את זה אחרת – אם למישהו יש הערות אז שירים את היד ואנחנו נקשיב להערותיו, ואם לא אז את יכולה להמשיך.

<אייל לב ארי: אתם יכולים להסביר עד עכשיו?

<אייל לב ארי: זה הנושא העיקרי, ואחרי זה מתחילים להיות כל מיני נושאים משניים.

<לירז דמביץ-כהן: יש שני נושאים עיקריים וזה אחד מהם, אני מסכימה.

<לירז דמביץ-כהן: אסביר ביחס לתקנות הקיימות.

<לירז דמביץ-כהן: בעצם בתקנות הקיימות תקנה 3 קובעת את הכללים של רכישה ומכירה של ניירות ערך.

<לירז דמביץ-כהן: כאן אנחנו מבקשים להכניס חמישה שינויים והבהרה.

<לירז דמביץ-כהן: את חלקם קראנו ואת חלקם לא.

<לירז דמביץ-כהן: נלך לפי הסדר ונתקדם ככל שתרצו.

<לירז דמביץ-כהן: השינוי הראשון מעוגן בתקנה 3(א).

<לירז דמביץ-כהן: אנחנו מגדילים את כמות המשתתפים המתמודדים בהליך התחרותי, מרחיבים את התחרות.

<לירז דמביץ-כהן: בתקנות הקיימות הייתה חובה לבצע הליך תחרותי בין 4 משתתפים לפחות וכעת אנחנו דורשים 8 משתתפים.

<לירז דמביץ-כהן: בהקשר הזה יש כאן גם הבהרה של הסעיף.

<לירז דמביץ-כהן: הנוסח בתקנות הקודמות דיבר על כך שרכישה ומכירה של ניירות ערך תיעשה "לפי הליך תחרותי שנותן הזדמנות שווה, אם יציעו לו את התנאים המיטיבים אתו ביותר".

<לירז דמביץ-כהן: המילה "לו" לא הייתה כל-כך ברורה.

<לירז דמביץ-כהן: לנו היא הייתה ברורה אבל מכיוון שאנחנו כבר עושים תיקון אז הבהרנו שהכוונה כאן: "אם יציעו למבוטחים או לעמיתים של המשקיע המוסדי את התנאים המיטיבים איתם ביותר".

<לירז דמביץ-כהן: זו הכוונה.

<לירז דמביץ-כהן: הכוונה שלנו שהעמיתים והמבוטחים הם שייהנו מן התנאים ולא שום גורם אחר.

<לירז דמביץ-כהן: זה שינוי אחד.

<לירז דמביץ-כהן: השינוי השני מעוגן בתקנה 3(ב).

<לירז דמביץ-כהן: בניגוד לתקנות שקיימות היום אנחנו מציעים לחייב לבצע הליך תחרותי נפרד לכל אפיק של השקעה ולא הליך תחרותי אחד.

<לירז דמביץ-כהן: אנחנו צופים שהחיוב הזה, לבצע הליכים נפרדים, יגדיל את התחרות, יאפשר לגופים שמתמודדים בהליך לתת הצעות ספציפיות יותר, מדויקות יותר והתוצאות שלהן יהיו טובות יותר לעמיתים.

<לירז דמביץ-כהן: השינוי הבא קשור לעמלה שמשולמת.

<לירז דמביץ-כהן: זה מעוגן בתקנה 3(ג)(2).

<לירז דמביץ-כהן: למעשה במצב הקיים היום העמלה שתשולם לצד קשור לא תעלה על העמלה שתשולם לזוכה בהליך תחרותי, אבל הייתה כאן איזו החרגה, שדיברה על עסקת רכישה או מכירה זהה או דומה.

<לירז דמביץ-כהן: זאת אומרת, אם ביצעתי עסקה אבל היא לא זהה או דומה לעסקה אחרת, אני יכולה לשלם לצד הקשור יותר ממה שמשלם זוכה אחר בהליך התחרותי.

<לירז דמביץ-כהן: אנחנו מבקשים לבטל את ההבחנה הזאת ולהגיד: בכל מקרה, בין אם העסקאות דומות ובין אם לאו, המחיר המרבי שתוכל לשלם לצד קשור הוא המחיר הנמוך ביותר שהציע מתחרה אחר שאינו צד קשור.

<בן פסטרנק: אני מקבוצת "אמן", שהיא חברת תפעול ומחשוב בישראל.

<בן פסטרנק: האם מדובר על סך כל התשלומים המשולמים לגוף הקשור או רק התשלומים עבור תהליך הרכישה והמכירה של נייר הערך?

<בן פסטרנק: גוף קשור, כפי שאנחנו יודעים, מבצע למשל את הליכי התפעול, אם זה בנק, לצורך העניין.

<בן פסטרנק: האם סך כל התשלומים צריך להיות הכי נמוך?

<לירז דמביץ-כהן: לא, מדובר על עסקה בודדת, לא יל הסך הכול.

מיקי רוזנטל: יש שאלות נוספות?

<אייל לב ארי: את יכולה להסביר את המחיקה לעומת הנוסח שהוגש לוועדה?

<לירז דמביץ-כהן: בנוסח שהועבר לוועדה הייתה התייחסות להסכם עם מתפעל.

<לירז דמביץ-כהן: ביקשנו להגביל גם את ההסכם הזה ב-20%, כפי שאנחנו עושים בצדדים קשורים.

<לירז דמביץ-כהן: זה מופיע בהמשך.

<לירז דמביץ-כהן: בחנו את הנושא הזה שוב.

<לירז דמביץ-כהן: למרות שיש כאן פוטנציאל של ניגוד עניינים, שאותו רצינו למנוע מלכתחילה, אנחנו סבורים שמכיוון שניגוד העניינים הזה לא מתממש בפועל, אנחנו לא רואים שקיים היום כשל בשוק בהקשר הזה, לפיכך אנחנו מבקשים לא להגביל.

מנואל טרכטנברג: לא הבנתי.

מנואל טרכטנברג: מה יכול להיות ניגוד עניינים?

<יואב גפני: קודם דיברנו על צד קשור.

<יואב גפני: צד קשור זה ממש צד קשור – חברה-אחות שמבצעת פעולות של קנייה ומכירה.

<יואב גפני: שם ניגוד העניינים ברור, אני מוכר וקונה ומרוויח מזה וזה אותו גורם.

מנואל טרכטנברג: למשל "בזק".

<יואב גפני: יש גורם נוסף שהוא לא צד קשור כפי שהגדרנו אותו עכשיו אבל הפעילות שלו יש בה פוטנציאל של ניגוד עניינים.

<יואב גפני: מה הוא אותו גורם?

<יואב גפני: מתפעל, שיכול לבצע בכובע אחר פעולות של קנייה ומכירה של ניירות ערך.

<יואב גפני: למשל בנק יכול להיות מתפעל של קופת גמל, אז בכובע אחד הוא משמש כמי שמתפעל, משלמים לו עבור פעילות של תפעול, ובכובע אחר אותה קופת גמל מעבירה לבנק פעולות של קנייה ומכירה.

מיקי רוזנטל: הבנו.

מיקי רוזנטל: אז למה ויתרתם על זה?

מיקי רוזנטל: זה דווקא נשמע הגיוני ונכון.

<יואב גפני: קודם כול, לא ויתרנו על זה.

<יואב גפני: זה לא היה בתקנות מלכתחילה.

<יואב גפני: מימוש פוטנציאל ניגוד העניינים מצאנו אותו בצדדים קשורים.

<יואב גפני: אנחנו עורכים פה שינויים לגבי כל הליך הקנייה והמכירה שהולך, כפי שלירז דמביץ-כהן הסבירה, גם על אפיקים שונים, גם על הרחבה של מספר השחקנים וכולי.

<יואב גפני: הכול פה זה שאלה של מידתיות.

<יואב גפני: האם אנחנו רוצים, אגב התקנות האלה שמסדירות את הנושא הזה ויוצרות יותר תחרותיות, לנצל את ההזדמנות ו"להוציא" שחקנים אחרים לחלוטין, או שאנחנו רוצים לטפל בזה באמצעים הרגילים של יצירת תחרות.

<יואב גפני: אנחנו חושבים שמבחינת המידתיות זה הפתרון הראוי בעת הזאת.

<יואב גפני: אני רוצה להדגיש, אנחנו מסתכלים על האיזון של המערכת הזאת מנקודת מבט של העמיתים.

<יואב גפני: כלומר, אנחנו לא רוצים שהעמיתים ייפגעו מכך שהצטמצמו מספר השחקנים שיכולים לתת להם שירות אגב הדבר הזה, כי ההדהוד של ההוראה הזאת בעולמות אחרים יכול לגרום נזקים לעמיתים.

מיקי רוזנטל: זה מובן לגמרי, וגם הרצון שלכם לעודד תחרות הוא מבורך, אין שום בעיה.

מיקי רוזנטל: השאלה היא כדלקמן: במצב שתיארת, כאשר בנק קשור בהסכם ואחר-כך עושה פעולות נוספות, האם יש איזו סנקציה?

מיקי רוזנטל: או שהעובדה שאתם מוציאים את הסעיף הזה מכשירה את הפעולה הזאת, או לפחות לא דורשת גילוי נאות, או משהו?

מיקי רוזנטל: או שמבחינת

מיקי רוזנטל: כם אתם מכשירים את הפעולה הזאת והיא נחשבת עכשיו חוקית וסבירה והגונה?

מיקי רוזנטל: ברגע שאתם אומרים שזה בסדר, אז זה בסדר.

מיקי רוזנטל: וזה גבולי, הייתי אומר.

מיקי רוזנטל: הרצון שלכם לקדם תחרות הוא מבורך.

<יואב גפני: מצב הדברים בהקשר הזה לא השתנה כהוא זה.

<יואב גפני: כלומר אנחנו לא עורכים שום שינוי מן המצב הקיים.

<יואב גפני: אנחנו לא מכשירים שום מצב קיים.

<יואב גפני: אין שום שינוי בהיבט הזה.

<יואב גפני: שינוי אפשרי יחיד בהיבט הזה הוא שאנחנו נגביל, כפי שהגבלנו פה.

<יואב גפני: זה שינוי.

<יואב גפני: אנחנו לא עורכים פה שום שינוי.

<יואב גפני: מימוש של פוטנציאל ניגוד העניינים, שימוש לרעה של קופת גמל שיש לה חובות מכוח החוק ועושה שימוש לרעה בדבר הזה – זה פוטנציאל שלא ראינו אותו מתממש ואנחנו לא רוצים להזיק לעמיתים.

<יואב גפני: זה דבר שנדע לטפל בו.

מיקי רוזנטל: אבל לא בהקשר הזה, אתה אומר.

<ג'וליאן אסוס: אני יושב-ראש איגוד הברוקרים.

<ג'וליאן אסוס: אני חושב שיש פה ניגוד עניינים שמתממש.

<ג'וליאן אסוס: צריך לציין פה שדמי התפעול משולמים על-ידי החברה המנהלת ועמלות הברוקראז' משולמות על-ידי העמיתים.

<ג'וליאן אסוס: יש פה חשש שיהיה סבסוד של דמי תפעול, שאמורים להיות משולמים על-ידי החברה המנהלת, באמצעות עמלות הברוקראז'.

<ג'וליאן אסוס: לכן לדעתי לא צריך להוציא אותם לגמרי מהשוק אלא צריך להגביל את זה ב-20%.

<ג'וליאן אסוס: זה יקטין את הפוטנציאל לניגוד עניינים בשוק הברוקראז'.

<בן פסטרנק: יתרה מזאת, אני רוצה להגיד, אני לא יודע איך בדקתם ואיך ראיתם שזה לא מתממש.

<בן פסטרנק: זה מתממש הלכה למעשה עד כדי עמלות תפעול ששוות אפס.

<בן פסטרנק: היום חלק מן הבנקים גובים אפס עמלות תפעול רק בגלל השתה על העמיתים כחלק מעמלות הברוקראז'.

<בן פסטרנק: יתרה מזאת, אתה אומר שחלק גדול מן ההחלטה שלכם ללכת אחורה הוא בגלל שיצרתם תחרות.

<בן פסטרנק: השוק אינו תחרותי בעליל, לא ניתן להתחרות מכיוון שגופי התפעול החיצוניים אינם מציעים שירותי ברוקראז' והיום אין תחרות, אין היום גופים מתפעלים אחרים מלבד הבנקים.

<בן פסטרנק: הגופים האחרים קטנים מאוד, חלשים ואפילו נעלמים.

<בן פסטרנק: אנחנו יודעים על הרכישה האחרונה של מל"מ שקנתה את "דב סיני" כתוצאה מקונסולידציה, כיוון שאתם לא יוצרים תנאים תחרותיים בשוק.

<סני זלכה: אני מ"ילין לפידות".

<סני זלכה: אנחנו אחד מבתי ההשקעות היחידים שאין לנו ניגוד עניינים, לא ברוקראז' ולא כלום.

<סני זלכה: רק לשים את האינטרסים על השולחן: קודם כול, ג'וליאן אסוס הוא בחור מוכשר מאוד והכול, אבל האינטרס שלו הוא שהברוקראז' יעבור לברוקרים הפרטיים.

<סני זלכה: ככל שנעביר ברוקראז' מן הבנקים זה יעבור אליו ישירות.

<סני זלכה: זה האינטרס שלו.

<ג'וליאן אסוס: לא הסתרתי את זה.

<סני זלכה: בסדר גמור.

<סני זלכה: ראש "אמן", מן הצד השני, רוצה לקנות מן הבנקים את התפעול, זה האינטרס שלו.

<סני זלכה: בתור מי שאין להם אינטרסים מלבד טובת העמיתים, אפשר להגיד הרבה דברים שניתן לעשות, לסבסד את זה על חשבון זה, אבל בסוף אנחנו משלמים אותו מחיר.

<סני זלכה: אם לצורך העניין מתחרה שלו באותו בנק מתפעל מנהל אותם 40 מיליארד הוא משלם בדיוק אותה עלות, לא משנה אם הוא עושה אפס פעולות באותו בנק או 100% מן הפעולות באותו בנק.

<סני זלכה: לכן אין כאן שום מקום לניגוד.

<סני זלכה: אני לא אשכב על הגדר בשבילו והוא לא ישכב על הגדר בשבילי.

<סני זלכה: לכן להגיד שזה סבסוד – הרי סבסוד יכול להיות אחד מול השני, כאשר אני מול הבנק אומר:

<סני זלכה: אעשה את כל הפעולות ואז אתה תקבע לי דמי ניהול מופחתים.

<סני זלכה: אבל זה לא המצב.

<סני זלכה: כולם בסוף משלמים אותו דבר.

<סני זלכה: אותם אנשים רוצים להעביר פעילות בשביל שתהיה להם פרנסה, וזה בסדר, אבל לא יכול להיות שזה יהיה על חשבון העמיתים.

<סני זלכה: למה אנחנו מתפעלים אצל הבנק?

<סני זלכה: גם ידידי מצד ימין היה כאן וגם ג'וליאן אסוס, אנחנו נפגשים אחת לתקופה, הם רוצים שנעביר פעילות, והכול בסדר, והם גם עובדים בסדר גמור, אבל לבנקים יש מערכות של גילוי מעילות והונאות, מיליון ואחד דברים שהם נותנים לנו, שחברה פרטית לעולם לא תוכל לתת כי הניסיון של הבנקים בכל הדברים האלה הוא רב שנים.

מיקי לוי: אני מבקש לשאול האם זה בא על חשבון העמיתים.

<סני זלכה: לגבי תחרות – אנחנו מתחרים בבנק אין-ספור פעמים.

<סני זלכה: מכאן אני נוסע לעסקה שבה אני מתחרה ישירות בבנק, ואנחנו מתחרים בכול בבנקים, אבל כאן זה באמת לטובת העמיתים, השירות והביטחון.

מיקי רוזנטל: הבנתי את דעתך.

מיקי רוזנטל: מייד אתן לכם.

מיקי רוזנטל: אני גם רוצה להוסיף שאלה.

מיקי רוזנטל: נראה לי שהתכלית ראויה, ואם אתם לא מוטרדים, כפי שאמר פה ידידי היועץ המשפטי: לא צריך להרוג זבוב עם פטיש גדול אם אין בעיה מיידית.

מיקי רוזנטל: השאלה היא כדלקמן, תחדדו את התשובות לכל מה שנאמר פה: הפוטנציאל של ניגוד עניינים, שלא מומש כאמור, לדעתכם, האם לא חלה עליו לפחות חובת דיווח או משהו, שלא מונע כאמור, לשיטתכם, את הפעילות הזו אבל מאלץ לפחות להודיע שיש הסכם כזה?

מיקי רוזנטל: אני שואל את זה לאור מה שנאמר פה.

מיקי לוי: יש כאן ויכוח שמטריד אותי בנוגע לפגיעה בעמלות העמיתים.

מיקי לוי: אני מבקש לדעת האם יש פגיעה בעמיתים, גם בדמי הניהול וגם בסיכונים.

מיקי רוזנטל: אנחנו מקיימים דיון, כולם מקבלים פה זכות דיבור.

מיקי רוזנטל: זה נושא רציני וצריך לדון עליו.

<עמי כהן: אני מאגף הפנסיה בהסתדרות.

<עמי כהן: כאשר יצאה טיוטת התקנות הראשונה פנו אלינו הקופות המפעליות, שחלקן קופות הסתדרותיות-ענפיות-מפעליות.

<עמי כהן: אנחנו בדקנו את הנושא הזה כי בקופה מפעלית אין ניגוד עניינים כי הכול יוצא מכספי העמיתים, אין דמי ניהול שעוברים לחברה מנהלת.

<עמי כהן: ראינו שעמלות הברוקראז' שמשלמות הקופות המפעליות – קודם כול הקופות המפעליות היו מחויבות בהליך תחרותי, כך גם היום – בתהליכים התחרותיים ההצעות של בתי ההשקעות הפרטיים ושל הבנקים היו זהות ולא משנה איפה אתה מתפעל ואיפה אתה לא מתפעל.

<עמי כהן: מעבר לזה, עלויות הברוקראז' הממוצעות שמשלמות הקופות המפעליות דומות מאוד לקופות הפרטיות, ששם זה כן אמור להוות ניגוד עניינים.

<עמי כהן: ניגשנו למשרד האוצר עם הנתונים.

<עמי כהן: אגיד לכם עוד דבר.

<עמי כהן: מי שייפגע בסופו של יום הם הגופים הקטנים שמתופעלים היום בבנקים.

<עמי כהן: כבר ראינו, יש בנק אחד שיצא ושאר הבנקים גם ייצאו מתפעול.

<עמי כהן: אפשר להגיד הרבה דברים על הבנקים אבל הם מתפעלים את הקופות האלה עשרות שנים ובינתיים אני חושב שכולם יסכימו שהם עושים עבודה טובה למדי ויש להם די-אן-אי של גופים מפוקחים, על כל המשתמע מכך.

<עמי כהן: גם המתחרים הפרטיים עושים עבודה טובה, אבל שוב, ככל שיש יותר זה טוב יותר.

מיקי רוזנטל: לשיטתך אין צורך בסעיף הזה.

<עמי כהן: אין בו צורך.

<עמי כהן: בסוף מי שייפגע זה בדיוק הגופים הקטנים, כמו הקופות המפעליות, כי להם אין אפשרות לתפעל בפנים.

<עמי כהן: אם חברת "הראל" לא תוכל לתפעל בבנק היא תמיד תוכל לתפעל אצלה בבית, היא מתפעלת היום את הפנסיה שלה, אין לה בעיה.

<עמי כהן: בסוף הגופים הקטנים, שהם קטר לתחרות, ייפגעו ראשונים.

מיקי לוי: השאלה אם לא, בגלל שהם קטנים, הנגיסה שלהם וחוסר היכולת שלנו לפקח עליהם יביאו לכך שהעמלות או דמי הניהול או התפעול יעלו יותר כסף.

מיקי לוי: לפעמים ריבוי תחרות על-ידי גופים קטנים שאין להם את היכולת האמיתית לתחרות מביא לכך שהמחירים עולים.

מיקי רוזנטל: עלו פה מספר סוגיות.

מיקי רוזנטל: התכלית ראויה, והסברתם אותה, למה אתם רוצים להשמיט את הדבר הזה, ובכל זאת כדאי שתרחיבו את הדיבור, תנסו לענות האם לא כדאי לנקוט צעד אחר, שהוא פחות דרמטי מהמוצע פה ועדיין מסדיר את נושא ניגוד העניינים האפשרי הפוטנציאלי העתידי הלא קיים.

<יואב גפני: עלו שתי שאלות.

<יואב גפני: השאלה הראשונה הייתה של חבר הכנסת רוזנטל, מה אנחנו עושים כדי לטפל בפוטנציאל ניגוד העניינים הזה, להיעדר ההתממשות שלו.

<יואב גפני: השאלה השנייה הייתה של חבר הכנסת מיקי לוי, לגבי העלויות שמושתות על העמיתים, האם הם משלמים, ומה אנחנו עושים בהקשר הזה.

<יואב גפני: קודם כול, יש לנו אמצעים לטפל, הגופים המפוקחים שלנו הם קופות הגמל וקרנות הפנסיה, אותם גופים שמנהלים את הכספים.

<יואב גפני: חלות עליהם חובות נאמנות כלפי העמיתים בניהול הכספים.

<יואב גפני: חובות הנאמנות האלה גוזרות היעדר אפשרות לעשות עסקאות מן הסוג הזה, שלא עולות בקנה אחד עם חובת הנאמנות.

<יואב גפני: אם יש עסקאות מן הסוג הזה, ואנחנו נערוך ביקורות כדי לנסות לבדוק את הנושא המסוים הזה, אם נמצא – זה לא נושא שנעלם, זה גם נושא של השחקנים השונים.

<יואב גפני: כפי שאתה יכול להתרשם סביב שולחן הדיונים הזה, יש עניין להציף אותו.

<יואב גפני: אם הוא יתגבר על אף הצעדים הנוספים שאנחנו החלנו במסגרת התקנות האלה אז אנחנו נדע להגיב.

<יואב גפני: זה בעצם מעביר אותי לתשובה לשאלה של חבר הכנסת מיקי לוי.

<יואב גפני: מבחינתנו התקנות האלה מאפשרות אכן לשלם על חשבון העמיתים, בין לצדדים קשורים ובין למתפעלים.

<יואב גפני: מסגרת כזאת יש בה פוטנציאל של ניגוד עניינים.

<יואב גפני: מבחינתנו אנחנו שמים דגש על בדיקת הנושא הזה, בין השאר לבדוק עכשיו מה יקרה כתוצאה מן ההוראות החדשות שאנחנו מחילים, אגב, לא רק בעולמות האלה, לא רק בעולמות של הקנייה והמכירה אלא יש נושא של החזקה של ניירות ערך שאנחנו הולכים להוסיף אותו.

<יואב גפני: אנחנו הולכים לוודא שחובת הנאמנות מתקיימת.

<רועי יחזקאלי: הדיווח על הוצאות ישירות.

<בן פסטרנק: האם חוזה התפעול יגיע לעיניכם?

<בן פסטרנק: האם זה חלק מחובת הנאמנות של הגופים המתפעלים אליכם?

<יואב גפני: אין להם חובה כזאת בדין אבל אם נבקש דבר מן הסוג הזה הם מחויבים על-פי הוראות החוק להעביר אלינו.

<בן פסטרנק: אני קודם כול ממליץ שזה יהיה חלק מן התחולה מכיוון ששם נראה האם בעמלות התפעול הם באמת יורדים לכיוונים אולי אפילו אפסיים לגמרי.

<בן פסטרנק: אם הם אפסיים זה אומר שזה מגיע על חשבון העמיתים.

<בן פסטרנק: לראיה, הלכה למעשה זה קורה.

<יואב גפני: כפי שאמרתי, יש לנו סמכות, אני יכול לבקש.

<יואב גפני: מכיוון שהנושא הזה, כפי שהבנת היטב, מטריד אותנו, אחרת לא היינו נמצאים כאן- - -

מיקי רוזנטל: אני יודע, אני בא לסייע לכם.

מיקי לוי: הוא שם כרגע את האצבע בדיוק על הנקודה.

<יואב גפני: אני מצהיר עכשיו לפרוטוקול שאנחנו נעשה בדיקה של הנושא הזה.

מיקי רוזנטל: בסדר, נחה דעתי.

מיקי רוזנטל: אנחנו יכולים להתקדם.

מיקי לוי: אני מודה שמטריף את דעתי סיפור השמירה וההחזקה.

מיקי לוי: פעם היו צריכים מחסנים ותיקים.

מיקי לוי: תגידו לי, למה עכשיו לוקחים כסף על ההחזקה?

מיקי לוי: כל פעם אני נכשל בהצעת החוק הפרטית.

מיקי לוי: מה שומרים לציבור בדיוק, אתם יכולים להגיד לי?

מיקי לוי: למה צריך לקחת עבור זה כסף?

מיקי לוי: הכול יכול להישמר על דיסק-און-קי.

מיקי לוי: תגידו לי למה.

משה גפני: נגיע לזה.

משה גפני: אם אפשר, בבקשה, להתקדם.

<לירז דמביץ-כהן: אם לא היה את הסעיף הזה אז קופת הגמל הענפית, שהיא גוף קטן – נעשה את זה הפוך, אציג דוגמה.

<לירז דמביץ-כהן: אני חושבת שפשוט יותר להבין את זה כדוגמה ולא את האמירות התיאורטיות.

<לירז דמביץ-כהן: "פסגות" מול "פסגות ברוקראז'" יכולה לעבוד עד 20%, זה מה שהסדרנו.

<לירז דמביץ-כהן: "פסגות" מנהלת גם כספים של קופת גמל ענפית.

<אייל לב ארי: למשל קופת הגמל של התעשייה האווירית.

<לירז דמביץ-כהן: לכאורה ההגבלה של 20% מול "פסגות ברוקראז'" לא חלה עליה, ולכן נדרשנו לתקנה נפרדת שתחיל גם עליה את אותה מגבלה, כי בינה ובין "פסגות ברוקראז'", הן ביניהן לא צד קשור.

<לירז דמביץ-כהן: לכן יש כאן תקנה נפרדת שמסדירה גם את ההיבט הזה.

מיקי רוזנטל: תסבירי לנו את התקנה וגם את מי החרגתם ממנה.

<לירז דמביץ-כהן: בתקנה הזו אנחנו מבקשים להחריג שני סוגים של אירועים.

<לירז דמביץ-כהן: האירוע הראשון, בפסקאות (1)-(3), הוא למעשה קופות שאין תשלום על חשבון העמיתים.

<לירז דמביץ-כהן: מי שמשלם זה הבנק, ולכן אין פה ניגוד עניינים.

<לירז דמביץ-כהן: חברה מנהלת של קופת גמל מרכזית לפיצויים- - -

<אייל לב ארי: מי שקשור לקופה הזאת זה או בנק או עובדי הבנק.

<לירז דמביץ-כהן: או העובדים עצמם.

<לירז דמביץ-כהן: אלה שלוש הקופות.

<לירז דמביץ-כהן: הראשונה מנויה גם היום בתקנות הקיימות.

<לירז דמביץ-כהן: השתיים האחרות- - -

<יואב גפני: אין פוטנציאל של ניגוד עניינים.

<לירז דמביץ-כהן: זה בהקשר של פסקאות (1)-(3).

<לירז דמביץ-כהן: פסקה (4) מדברת על סיטואציה שונה במקצת.

<לירז דמביץ-כהן: היא אומרת: חברים, בואו תעשו את ההליך התחרותי אמיתי, אל תבחרו את כולם, תבחרו רק את מי שבאמת הגיע למקום הכי טוב, שנתן את ההצעות הכי טובות.

<לירז דמביץ-כהן: אם יהיה מקרה מיוחד שתרצו לעבוד דווקא עם מישהו שלא נבחר בהליך התחרותי, ויש לכם נוהל שאישרתם ואתם מקפידים למסור דוח רבעוני, זה אפשרי.

<לירז דמביץ-כהן: ההחרגה הזאת לא הייתה קיימת בתקנות היום.

<לירז דמביץ-כהן: אנחנו חושבים שנכון לתת את האפשרות הזאת.

<לירז דמביץ-כהן: כפי שאמרתי, זה יתמרץ את הגופים לעשות הליך תחרותי שהוא, כך אנחנו מקווים, יותר אמתי ומדויק.

מנואל טרכטנברג: אם מתקיים הנוהל ב-(א) ו-(ב) אז זה לא יהיה אקראי כי זה יהיה לפי נוהל.

<לירז דמביץ-כהן: כוועדת השקעות יש לי נוהל שאומר באילו מקרים אאשר לבצע את העסקאות האלה.

מנואל טרכטנברג: אקראי זה out of the blue, פעם אחת וזהו.

מנואל טרכטנברג: האם זה יכול להיות שיטתי?

<לירז דמביץ-כהן: הכוונה שהעסקה אקראית.

מנואל טרכטנברג: נניח שהעסקה תחזור על עצמה מספר פעמים בעתיד.

<לירז דמביץ-כהן: בעצם אתה שואל אותי איך אני רואה את הנוהל שתקבע ועדת ההשקעות של הגופים.

מנואל טרכטנברג: לאור הקביעה בפסקה (4) לגבי "אקראית".

מנואל טרכטנברג: זה הדבר שלא מובן לי.

מיקי רוזנטל: אולי תדגימו את זה, תסברו את האוזן בדוגמה, איזה נוהל יכול לפטור אותנו.

<יואב גפני: המטרה הבסיסית של ההחרגה הזאת היא טובת העמיתים, מן הבחינה הזאת שהגיעה אלינו עסקה טובה מגוף שהוא ברוקר שלא זכה, וזאת עסקה טובה, אני יודע להגיד שהיא עסקה טובה טאני רוצה בה.

<יואב גפני: לכאורה התקנות האלה מגבילות אותי.

<יואב גפני: זה לא באופן שוטף, לא הייתי רוצה בשום פנים ואופן שזאת תהיה עסקה שחוזרת על עצמה, אבל מידי פעם.

<יואב גפני: האם אני לא יכול לקנות?

<יואב גפני: התשובה היא: אם ועדת ההשקעות שלך אישרה נוהל שאתה הולך לפיו, ולמשל הנוהל הזה, אני לא מפרט פה, אבל הייתי מצפה מוועדת השקעות כזאת למשל שתתייחס למחיר, שהוא מחיר מקביל, שלמרות שהוא לא זכה בהליך המכרזי כשאני מסתכל על התוצאות של ההליך המכרזי- - -

מנואל טרכטנברג: הבנתי.

מנואל טרכטנברג: אני חושב שביישום הבחינה של האקראיות היא לא בחינה פשוטה, זה הכול.

<יואב גפני: יש פה היבט נוסף שנוגע לביקורת של הוועדה על הגורמים שעושים את העסקאות האלה.

<יואב גפני: כלומר, גם כשאישרתי נוהל אני חייב לדווח על כל עסקה ועסקה כזאת, כדי שאבין בסוף הרבעון שזה באמת אקראי, שלא שחררתי אותך לעשות פה את זה.

<יואב גפני: כלומר, יש פה גם הוראה שאומרת:

<יואב גפני: אני לא מונע מכם לעשות עסקאות טובות.

<יואב גפני: היא גם אומרת: אני רוצה שזה יהיה בתנאים טובים, וגם אומרת:

<יואב גפני: בהיבט של האקראיות אני רוצה לראות שזה לא חורג לממדים בלתי סבירים.

<אייל לב ארי: זה דיווח שגם תוכלו לבקש אותו?

<לירז דמביץ-כהן: בוודאי.

מיקי רוזנטל: אני רוצה לעצור אתכם פה ולשאול את השאלה הבאה.

מיקי רוזנטל: זה חדש לגמרי.

מיקי רוזנטל: לא אשאל למה קבעת 5 שנים במקום 3 שנים אבל השאלה שלי עקרונית.

מיקי רוזנטל: הרי בעבר היה צריך להחזיק נייר, באמת לבנק היה נייר שהוא היה מחזיק אותו.

מיקי רוזנטל: היום אין נייר.

מיקי רוזנטל: המונח "להחזיק" – זה כמו "להניח ניירות על שולחן הכנסת".

מיקי רוזנטל: אין לזה יותר משמעות.

מיקי רוזנטל: זה קובץ דיגיטלי.

מיקי רוזנטל: הנושא של ההחזקה עדיין גוזרים עליו כסף.

מיקי לוי: אבל כנראה אין לכך מילה אחרת.

מיקי רוזנטל: גוזרים הרבה מאוד כסף על הדבר הזה שנקרא החזקה אבל אין יותר את ההחזקה בפועל, לא מחזיקים יותר ניירות.

מיקי רוזנטל: למה אנחנו מאפשרים את הדבר הזה?

<יואב גפני: חבר הכנסת רוזנטל, אני רוצה לענות לך כי יש לנו תשובה מדויקת לשאלה הזאת.

<יואב גפני: היא אמנם באה בפסקה הבאה.

מיקי לוי: אני רוצה שתורידו את דמי ההחזקה.

מיקי לוי: אין מחסנים יותר.

<יואב גפני: מה שאנחנו עושים, זה בדיוק עונה על הקושי שאתה העלית.

משה גפני: נעבור הלאה.

משה גפני: הוא אומר שיש תשובה בפסקה הבאה.

<לירז דמביץ-כהן: אנחנו קצת חורגים פה מהסדר שאמרנו אבל אסביר.

<לירז דמביץ-כהן: יש גופים מחזיקים שהם גופים גלובליים, גופים ענקיים שעובדים ברמה בין-לאומית.

<לירז דמביץ-כהן: הם נקראים "גלובל קסטודיאן".

<לירז דמביץ-כהן: הגדרנו כאן שזה למעט בנקים, זה לא הבנקים.

<לירז דמביץ-כהן: הגופים האלה לא ממש יבואו להשתתף בהליך תחרותי שמקיים פה גוף מקומי.

<לירז דמביץ-כהן: אלה גופים גדולים שאין לנו שום בעיה שהגופים כאן יתקשרו איתם, ולכן החרגנו אותם מההליך התחרותי.

<לירז דמביץ-כהן: אמרנו לגופים שלנו שאפשר להתקשר עם "גלובל קסטודיאן" גם בלי ההליך התחרותי.

<לירז דמביץ-כהן: זו התשובה לשאלה של חבר הכנסת רוזנטל.

מיקי רוזנטל: תסבירו.

מיקי רוזנטל: עוד לא נחה דעתי למרות ההסבר.

<לירז דמביץ-כהן: עד היום הפרקטיקה המקובלת הייתה שעל כל פעולה בודדת של סליקה של ניירות ערך היה חיוב בעמלה, והעמלה הזאת הייתה בשיעור מסוים מסך העסקה.

מיקי רוזנטל: אבל הייתה עמלת מינימום בהחזקה.

<סני זלכה: נמוכה מאוד.

מיקי רוזנטל: לא חשוב, אבל הייתה עמלת מינימום.

<לירז דמביץ-כהן: אנחנו לא נוגעים בעמלת המינימום.

<לירז דמביץ-כהן: כאן אנחנו מבקשים להגיד, כפי שנאמר על-ידי חברי הכנסת, שאין משמעות יותר להיקף של העסקה.

<לירז דמביץ-כהן: לא צריך מחסן גדול יותר אם עשיתי עסקה ב-500,000 שקל או ב-50,000 שקל.

מיקי לוי: השורה והפקודה היא אחת.

<לירז דמביץ-כהן: בדיוק, ולכן אנחנו מבקשים שהנוהג הזה ייפסק ותיקבע עמלה שקלית מסוימת במספר "פיקס".

מיקי רוזנטל: מי יקבע את העמלה השקלית הזאת?

<לירז דמביץ-כהן: אנחנו לא מתערבים בזה.

<לירז דמביץ-כהן: הגופים.

<לירז דמביץ-כהן: זה הליך תחרותי והם מתחרים על זה.

מיקי רוזנטל: אם היינו מחליטים שה"גלובל קסטודיאן" 10%, זה סבבה.

מיקי רוזנטל: הרי מה קורה?

מיקי רוזנטל: אף אחד לא מחזיק את הניירות האלה ואף אחד גם לא מחזיק את הקבצים.

מיקי רוזנטל: קונים שירות, כמו של "ענן".

מיקי רוזנטל: המתפעלים בכלל לא מתפעלים את זה בארץ, כמו שאמרת בצדק, ולאלה יש מחירון.

מיקי רוזנטל: יוצא שהעמלה שאנשים משלמים על ההחזקה אי-שם ב"ענן" המסתורי הזה מכפילה ומשלשת את עצמה וזה לא מוצדק.

מיקי רוזנטל: אם הייתם אומרים: אין בעיה אבל העמלה המקסימלית היא כך וכך, על החזקה שהיא היום לא החזקה.

מיקי רוזנטל: הביטוי "החזקה" לא נכון בכלל.

מיקי רוזנטל: הציבור משלם על זה מיליארדי שקלים בשנה.

מיקי רוזנטל: למה?

מיקי לוי: אם אתם כרגולטור לא תתערבו ולא תקבעו- - -

משה גפני: מה אתה מציע?

מיקי רוזנטל: אני מציע שזה יהיה המחיר הגלובלי המקובל בשוק, או ההסכם שהוא חתם עם החברה הגלובלית פלוס רווח סביר, לא פי שתיים ולא פי שלוש.

מיקי רוזנטל: אחרת אנחנו מאפשרים את המשך השוד הזה.

מיקי רוזנטל: זה לא ראוי.

מיקי רוזנטל: אסור לנו.

משה גפני: יואב גפני, למה יש בעיה עם זה?

<יואב גפני: אסביר.

<יואב גפני: קודם כול, אנחנו נמצאים במצב שאנחנו מכניסים פרקטיקה חדשה לגמרי של הליך מכרזי שנוגע למשמורת של ניירות הערך, אותה החזקה של ניירות ערך.

<יואב גפני: זה לא היה קיים.

<יואב גפני: אגב, תיקנו את השם של התקנות האלה בגלל זה.

<יואב גפני: זה הסעיף הראשון, קראנו להן "עמלות רכישה, מכירה והחזקה" כי לא היה קיים דבר כזה.

מיקי רוזנטל: אבל אין החזקה יותר.

<יואב גפני: קודם כול, יש החזקה.

<יואב גפני: גם אם אני עוזב לרגע את השוק המקומי- - -

מיקי רוזנטל: צריך לקרוא לזה "עמלות אפסנה" כי המילה "החזקה" לא נכונה.

<יואב גפני: יכול להיות שהמילה לא נכונה אבל הפעולה הזאת של המשמורת או ה-custody, גופים שמבצעים את הפעולות האלה – ואני לרגע לא מסתכל על השוק המקומי – זה ביצועי.

משה גפני: למה ההצעה של חבר הכנסת רוזנטל לא טובה?

<יואב גפני: אסביר.

משה גפני: אתה מסביר דברים אחרים.

<יואב גפני: אסביר למה ההצעה הזאת לא מתאימה.

<יואב גפני: היא לא מתאימה מכיוון שאנחנו לא מחייבים היום גופים להתקשר עם "גלובל קסטודיאן".

<יואב גפני: אנחנו אומרים: אם אתה מתקשר עם "גלובל קסטודיאן" זה מבורך.

<יואב גפני: ומכיוון ש"גלובל קסטודיאן" לא יבוא למכרז בארץ ואני רוצה שתתקשר אתו אז אני מחריג אותו ואתה יכול להתקשר.

<יואב גפני: אני יודע אל נכון שיש גופים שמתקשרים ויש גופים אחרים שלא מתקשרים.

<יואב גפני: אני לא יכול לחייב גוף, זה לא מעשי, להיצמד לקריטריון שלא קיים באופן מעשי.

מיקי רוזנטל: לא אמרתי את זה.

<יואב גפני: אבל יש פה היבט נוסף, שהוא עמוק יותר מבחינתי.

<יואב גפני: מה אנחנו עושים היום סביב הוועדה?

<יואב גפני: מכניסים הליך שלם ופעולה שלמה שלא הייתה קיימת, גם לשם של התקנות, גם להוראות.

<יואב גפני: לא קיים כדבר הזה.

מיקי לוי: אנחנו לא נגד.

<יואב גפני: אנחנו משנים גם את המבנה של השוק.

מיקי רוזנטל: אנחנו בעד, אנחנו תומכים.

<יואב גפני: אני יודע להגיד, יש לי שוק ואם אין בו הליך מכרזי אני מכניס את ההליך המכרזי, אם לוקחים שיעור לא מתאים, בחוץ לארץ לוקחים את זה דולרי אז קחו גם פה דולרי, תעשו מכרז על הדולר.

<יואב גפני: עכשיו אתם רוצים ללכת צעד קדימה, שאני חייב להגיד במלוא הכנות והצניעות, אני לא יודע לומר את ההשלכה שלו ולא הייתי רוצה שהוא ייצר פגיעה.

<יואב גפני: אני לא יודע לומר את ההשלכה שלו.

משה גפני: בואו נבקש לבדוק את העניין ושיבוא לכאן עוד חודש.

משה גפני: אבל נאשר.

מיקי רוזנטל: אדוני, אני הולך מהשורה התחתונה ואני חושב שראוי מאוד שתיתן על זה את דעתך.

מיקי רוזנטל: תושבי מדינת ישראל, אני לא יודע מה השיעור כי לא בדקתי, אבל להערכתי אם הם מחזיקים ניירות ערך בהיקף של 500 מיליארד שקלים, לצורך הדיון שלנו, לדעתי אפילו יותר אבל נאמר שהם מחזיקים רק 500 מיליארד שקלים.

מיקי רוזנטל: אני טועה?

מיקי רוזנטל: אני לא טועה בהרבה.

<יואב גפני: 1,500 מיליארד שקל.

מיקי רוזנטל: עוד יותר ממה שאמרתי.

מיקי רוזנטל: לא נכפה עליכם שום דבר.

מיקי רוזנטל: אם היקף הנכסים שמחזיקים אזרחי מדינת ישראל עומד על 1,500 מיליארד שקל, ואם גובים מהם רק 0.1% החזקה, המשמעות היא שזה 1.5 מיליארד שקלים.

מיקי רוזנטל: כאשר עושים עבודה צריך לקבל תמורתה כסף, אנחנו לא רוצים שום דבר בחינם, אבל אתם צריכים לשקול את ההצעה הזאת שהצעתי, למרות הדיפרנציאציה.

מיקי רוזנטל: יש דיפרנציאציה בין הסוגים השונים, יש מי שמחזיקים את זה במקום מסוים ויש אחרים שמחזיקים את זה במקום אחר.

מיקי רוזנטל: אנחנו כוועדת הכספים צריכים לדאוג לזה, בגלל שנושא ההחזקה השתנה במהותו, שגם אזרחי ישראל ייהנו מן העובדה שלא צריך להחזיק יותר ניירות בכספות.

מיקי רוזנטל: אני מבקש שתשקלו את זה ותביאו את זה לוועדה בעוד חודש מהיום.

מיקי רוזנטל: לא נעכב את התקנות כי חשוב שנקדם אותן, אבל אנחנו מבקשים מכם לשקול, בלי לפגוע בביזנס, אנחנו רוצים שכולם ירוויחו, אין לנו שום כוונה שאנשים לא ירוויחו, אבל מצד שני לא יכול להיות שעולם ההחזקות יתעלם מהשינויים הדיגיטליים ושעמלות ההחזקה ימשיכו להיות גבוהות מדי.

מיקי רוזנטל: זאת בקשתנו.

מיקי רוזנטל: תשקלו ותבחנו ותבואו עם הצעה.

מנואל טרכטנברג: אני רוצה להוסיף דבר מה, ברשותך.

מנואל טרכטנברג: קודם כול, כשיואב גפני ענה למיקי רוזנטל, אמרת שזה בתקנת משנה (ג).

מנואל טרכטנברג: שם מדובר על סליקה של ניירות ערך.

מנואל טרכטנברג: אני מפנה אותך לסוף העמוד: "לעניין תקנה זו, "החזקה" – לרבות סליקה".

מנואל טרכטנברג: כלומר זה לא אותו דבר ולכן צריך לעשות את ההבחנה הזאת בין סליקה ובין החזקה.

מנואל טרכטנברג: אמרת שזה התשובה לשאלה שלו.

מיקי לוי: אז יש סכנה שייקחו עמלה על שתי פעולות.

מיקי רוזנטל: לא, יש הפרדה.

מנואל טרכטנברג: לגופה של השאלה, יש משמעות להחזקה, לא במובן של החזקה פיזית אבל של אחריות, של רישום ואחריות על הרישום, זה הסיפור.

מנואל טרכטנברג: לזה אכן יש עלות, זה בסדר.

מנואל טרכטנברג: מיקי רוזנטל רוצה להגיד ש"גלובל קסטודיאן" זה בעצם benchmark שקם בשוק בין-לאומי, ששם נסחרים ניירות ערך בסכומים עצומים, מה ה-benchmark הסביר לעניין הזה של רישום ואחריות על הרישום הזה.

מנואל טרכטנברג: אנחנו לא יכולים להיות מנותקים מן ה-benchmark הזה.

מנואל טרכטנברג: אני חושב שבהחלט נכון שתיקבע כאן נורמה, מה הגבולות הסבירים אל מול ה-benchmark של ה"גלובל קסטודיאן".

מיקי רוזנטל: העובדה שחלק מהם לא משתמשים בשירות הגלובלי הזה, אז צריך לקבוע אולי דברים אחרים.

מיקי רוזנטל: הרי כבר היום לא מחזיקים ניירות.

מיקי רוזנטל: כאמור, לא נעכב לכם את התקנות.

מיקי רוזנטל: אנחנו רק מבקשים שיהיו תשובות טובות לסוגיה שהועלתה פה על-ידי חברי הכנסת.

מיקי לוי: לנושא המחסנים, שאני מנסה להילחם איתם כבר 4 שנים, זה מוציא אותי מן הכלים.

מיקי לוי: בהלוואת "שלום הגליל" באמת נתנו ניירות, שמרו ניירות בבית והיית צריך לעקוב אחרי זה ולבוא לבנק ישראל.

מיקי לוי: כפי שאמרתי בתחילת הישיבה הזו, הנושא הזה נגמר, לא מחזיקים כבר יותר מחסנים.

מיקי לוי: בבקשה תנו דגש על העניין הזה.

מיקי לוי: בנוגע לסליקה – אני גם בפניקה מן העניין הזה, יסלחו לי חבריי.

מיקי לוי: אני הולך דווקא לכרטיסי האשראי, שהצולבת הוא 0.7, על-פי חוק, ומונחת הצעת חוק שלי בבנק ישראל עם אִיוּם, שאם עד חודש ספטמבר בנק ישראל לא יבוא עם הצעה נורמלית – כי מה-0.7 מצאתי שבפריפריה יש מי שמשלם 3.25 לחברת כרטיסי אשראי כי אין לו ברירה, הוא משלם 0.7 פלוס מה שמחייבים אותו, אין לו ברירה.

מיקי רוזנטל: אבל זה לא הנושא שלנו.

מיקי לוי: אני נותן את זה רק כדוגמה, למה אנחנו רוצים לשמוע על העלות של אותה שמירה ולא להשאיר את זה פתוח.

מיקי רוזנטל: יש הערות נוספות?

מיקי רוזנטל: אם לא, נמשיך הלאה.

מנואל טרכטנברג: המילה הזאת רק ממחישה את הצורך לעשות את ההבחנה בין ההחזקה לסליקה.

מיקי רוזנטל: ההסתייגויות האלה דומות להסתייגויות בפסקת המשנה הקודמת.

<לירז דמביץ-כהן: הרציונלים זהים, זה אותו דבר.

מיקי לוי: אני מבקש רביזיה על נושא העלות עד שלא תביאו הצעה.

מיקי לוי: אנחנו נצביע אבל אני מבקש רביזיה.

מיקי לוי: אני אומר לכם, זה מדאיג אותי.

מיקי רוזנטל: לקחתי אתכם ברצינות, שאתם הולכים לבחון את זה ברצינות.

מיקי לוי: אבל תגידו לי איך נתקן.

מיקי לוי: חבר הכנסת גפני, אני מבקש רביזיה.

מיקי לוי: אני לטובתם אבל מה יהיה אם לא נוכל לתקן?

מיקי לוי: תגידו לי אתם, היועצים המשפטיים.

מיקי רוזנטל: בבקשה, תחזור על ההבטחה שלכם כדי שהיושב-ראש ישמע.

<יואב גפני: מכיוון שהוועדה עלתה את הצורך לייצר סטנדרט לעומת ה"גלובל קסטודיאן", של עמלת החזקה, ומכיוון שאין לנו בנמצא כזה כעת, אנחנו נבחן את הנושא הזה ונגיע לוועדה.

<יואב גפני: השאלה אם אנחנו נגיע לוועדה לדיון בנושא הזה ואחר-כך לתיקון של התקנות, או שנביא תיקון בהקשר המסוים הזה.

<יואב גפני: נעשה את הבחינה הזאת בקרוב.

מיקי רוזנטל: סיכמנו שתחזרו לכאן עם תשובה בתוך חודש.

מיקי רוזנטל: אנחנו עובדים גם בתקופת הפגרה.

משה גפני: מה שהעלו פה החברים הוא בקשה ברורה.

משה גפני: גם אתם צודקים, אתם אומרים: הלכנו כברת דרך, קשה לנו ללכת עוד כברת דרך.

משה גפני: נאשר את הנוסח כפי שהוא, עם כברת הדרך שהלכתם, ובתנאי שבתוך חודש תבואו לכאן או עם תיקון תקנות שהשר חותם עליהן, רק בנקודה הזאת, שצריך להפחית את העמלות, או שתבואו לכאן בעוד חודש ותאמרו:

משה גפני: אנחנו לא יכולים לעשות את זה, אלה ואלה הסיבות, ואז נקיים דיון.

<יואב גפני: בכל מקרה, אנחנו נפגשים בעניין הזה בעוד חודש.

משה גפני: אבל אם לא תלכו לקראתנו בעניין הזה.

משה גפני: .. בסדר?

מיקי רוזנטל: מאה אחוז, מקובל.

<לירז דמביץ-כהן: אסביר.

<לירז דמביץ-כהן: תקנה 5 – שמתייחסת לתקנה 3א רבתי בתקנות העיקריות – מדברת על ההחזקה.

<לירז דמביץ-כהן: היא תקנה חדשה.

<לירז דמביץ-כהן: רצינו לתת פרק זמן של היערכות.

<לירז דמביץ-כהן: השינוי לא יהיה מיידי אלא נתנו שנה מיום הפרסום.

<לירז דמביץ-כהן: הוראת המעבר נוגעת לגופים שכבר ביצעו הליכים תחרותיים.

<לירז דמביץ-כהן: היה לנו אינטרס להגיד לכולם ליישר קו היום, להגיד שכולם היום יוצאים לעוד הליך תחרותי.

<לירז דמביץ-כהן: מי שעשה את זה רק אתמול או מי שעובד לפי הליך תחרותי קיים, כשפרק הזמן מסתיים ימשיך לפי ההוראות של התקנות החדשות.

מיקי רוזנטל: מתי אתם רוצים שזה ייכנס לתוקף?

<לירז דמביץ-כהן: ביום הפרסום.

<לירז דמביץ-כהן: זה תמיד ברירת המחדל.

<לירז דמביץ-כהן: רק תקנה 3א תחול שנה מיום הפרסום.

<אייל לב ארי: לגבי קנייה ומכירה – זה רק ביחס למכרז חדש.

<אייל לב ארי: מה שקיים – עד תום פרק הזמן ואז יחולו התקנות בנוסח החדש.

<אייל לב ארי: לגבי עמלות ההחזקה – זה עוד שנה.

משה גפני: אנחנו לא מתנים, אבל כמעט מתנים את אישור התקנות בכך שבעוד חודש תפחיתו את הסכום.

משה גפני: אני מבין שזה לעשות כמה צעדים יחד אבל זה לתועלת הציבור.

<יואב גפני: כבוד היושב-ראש, הסיכום הוא שאנחנו מביאים סטנדרט שאפשר להיצמד אליו.

<יואב גפני: אני לא יודע אם הקטנת הסכום או לא, כי אין שום סכום עכשיו.

<יואב גפני: אנחנו מביאים משהו חדש.

<יואב גפני: אנחנו רוצים שיהיה עוגן אובייקטיבי שאפשר להיצמד אליו.

משה גפני: בגלל היחסים הטובים בינינו, אנחנו סומכים עליכם שתביאו את זה.

משה גפני: אם זה היה מישהו אחר, ממשלה אחרת, אז היינו דוחים את זה עד שתביאו, אבל אנחנו לא דוחים ונאשר את זה.

משה גפני: נצביע על תקנות הפיקוח על שירותים פיננסיים (קופות גמל) (רכישה ומכירה של ניירות ערך) (תיקון), התשע"ז-2016, עם התיקונים שהיו בנוסח ועם התוספת שאמרנו שלא קשורה לאישור אבל היא צריכה לבוא לכאן.

משה גפני: מי בעד אישור התקנות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – 5

משה גפני: נמנעים – אין

משה גפני: התקנות אושרו.

משה גפני: אנחנו עוברים לתקנות הפיקוח על שירותים פיננסיים (קופות גמל) (קופת גמל בניהול אישי) (תיקון), התשע"ז-2016.

<לירז דמביץ-כהן: תקנות הפיקוח על שירותים פיננסיים (קופות גמל) (קופות גמל בניהול אישי) (תיקון), התשע"ו-2016

<יואב גפני: יש תחום נוסף של ניהול של כספי פנסיה שנקרא "קופת גמל בניהול אישי".

<יואב גפני: הוועדה הזאת מכירה אותו היטב.

<יואב גפני: זה אנשים שמחליטים שהם מנהלים את הכסף שלהם בעצמם.

<יואב גפני: אנחנו רוצים לאפשר לאותם אנשים בדיוק את אותם תנאים כפי שיש לאחרים, דהיינו חברה מנהלת שמנהלת עבורם את הכסף גם כשהם מבצעים את הפעולות באופן אישי, אבל לגבי המשמורת והברוקראז' – שגם עבורם היא תעשה את ההליך התחרותי ממש כמו כל החברות האחרות.

<יואב גפני: אבל אם בכל זאת אותו גורם, שמנהל את הכסף של עצמו בעצמו, רוצה לעבוד מול צד אחר, אנחנו מרשים לו לעבוד מול צד אחר, למרות שחייבנו את החברה המנהלת לתת לו את האפשרויות ואת התנאים.

<יואב גפני: אם הוא עובד מול צד קשור זה צריך להיות עדיין במחיר הנמוך ביותר שנמצא במכרז.

<יואב גפני: מצד אחד, אנחנו מאפשרים פה חופש, כי ממילא בקופת גמל בניהול אישי אתה מנהל את הכסף שלך.

<יואב גפני: אבל מצד שני, גם לאלה שמנהלים בעצמם, ואנחנו לא פטרנליסטיים לגביהם, אנחנו פטרנליסטיים במובן הזה שאנחנו נותנים להם הגנות, את ההגנות שאנחנו נותנים לכולם.

<יואב גפני: אם אתה רוצה לצאת מזה – צא מזה.

משה גפני: תודה.

משה גפני: יש שאלות?

<ברוך לוברט: הערה אחת.

<ברוך לוברט: אנחנו צריכים לעשות התאמה, להוסיף גם הוראת מעבר, בדומה לתקנות הקודמות, שהליך תחרותי שכבר נעשה לא צריך להתאים אותו.

<ברוך לוברט: נוסיף את ההערה.

מיקי רוזנטל: אתה יכול להוסיף את זה באותו נוסח.

משה גפני: אנחנו עוברים להצבעה.

משה גפני: אנחנו מוסיפים את הוראת המעבר באותו נוסח שיש בתקנות הקודמות.

משה גפני: מי בעד אישור התקנות?

משה גפני: ירים את ידו.

משה גפני: מי נגד?

משה גפני: מי נמנע?

משה גפני: בעד – 5

משה גפני: נמנעים – אין

משה גפני: התקנות אושרו.

משה גפני: תודה רבה.

משה גפני: הישיבה נעולה.